Kaapse marathon mik vir wêreldstatusArgieffoto Die Kaapstad-marathon streef na erkenning as een van die wêreld se heel grootstes. Daarom is dit van kardinale belang dat daar Sondag geen haakplekke is nie wanneer 13 000 deelnemers op die Moederstad toesak om aan die Kaapse feesgeleentheid deel te neem. Dié marathon oor 42,2 km is die glanswedloop van die naweek, maar daar is Saterdag ook wedlope oor 5 en 10 km vir die minder ernstige drawwers. ’n Nuwigheid wat die eerste keer op die program is, is ’n afdeling vir rolstoelatlete. Dít is ’n vereiste om as een van Abbott se Wêreldmarathon-majors erken te word. Die Kaapstad-marathon het drie jaar om aan al die voorgeskrewe Abbott-vereistes soos deelnemersgetalle en minimum prysgeld te voldoen. Volgens die Stad Kaapstad is die roete vanjaar effens aangepas en dit sal vanjaar in Helen Suzman-rylaan afskop, eerder as in die Fritz Sonnebergpad. In die nuwe rolstoelafdeling is die Paralimpiese atleet Ernst van Dyk die groot trekpleister. Dié SA atletiek-ster is een van dertien rolstoelatlete wat die eerste keer in die Moederstad in aksie sal wees en die marathon se roete is spesiaal vir dié atlete aangepas. In die mansafdeling van die marathon is alle oë op vyf atlete wat as die groot gunstelinge beskou word. Suid-Afrika se Stephen Mokoka sal probeer om dit twee oorwinnings op ’n streep te maak nadat hy verlede jaar die titel in ’n tyd van 2:10.01 ingepalm het. Mokoka het in 2018 ook die Kaapstad-marathon in ’n rekordtyd van 2:08.31 gewen, terwyl hy met ’n persoonlike beste tyd van 2:07.40 spog wat hy in 2015 in die Shanghai-marathon opgestel het. Mokoka se strewe na ’n derde titel kan deur Raymond Kipchumba Choge gekortwiek word. Die 34-jarige Keniaan sal op sy landgenote se oorwinnings in die marathons in Berlyn, Londen en Chicago die afgelope drie weke wil voortbou. Sy beste tyd is 2:08.11. Die twee Ethiopiërs Derseh Kindie Kassie en Hatima Girma Nagu kan albei ook maklik Sondag eerste oor die wenstreep draf, met die Suid-Afrikaner Sibusiso Nzima ’n buiteperd om die titel in te palm al spog hy net met ’n beste tyd van 2:11.43. In die vroue-afdeling is die SA nasionale marathonkampioen Janet Mbhele oorgehaal om in haar eerste verskyning as kampioen gekroon te word. Sy kan sterk teenstand van Stella Marais verwag, wat vroeër vanjaar die Skiereilandse marathon gewen het, asook van Mereset Dinke van Ethiopië wat verlede jaar die Valencia-marathon in haar persoonlike beste tyd van 2:25.12 gewen het. Dinke het vanjaar ook in Genève geseëvier. Die rolstoelatlete spring Sondag om 06:00 weg, met die elite-atlete in die mans‑ en vroue-afdelings wat om 06:15 hul aanslag begin.